‘Verkragter’-stiefpa: Hof wil man se geestestoestand bepaalFoto: Rusa. WAARSKUWING: Die besonderhede in die berig is grafies van aard en nie geskik vir kinders of sensitiewe lesers nie. Honderde gemeenskapslede het Donderdag buite die Verulam-familiehof in KwaZulu-Natal geëis dat die 43-jarige man wat daarvan beskuldig word dat hy glo vir meer as vyf jaar sy minderjarige stiefdogter seksueel misbruik het, aan hulle “oorhandig” word. Die man is Dinsdag in hegtenis geneem nadat hy glo uit ŉ hospitaal ontsnap het waar hy onder polisiebewaking aangehou is. Hy is in die hospitaal opgeneem nadat woedende lede van die gemeenskap hom aangekeer en erg aangerand het – dieselfde gemeenskapslede wat die man Donderdag weer buite die hof gedreig het. Die man, wie se naam weerhou word om die identiteit van die 10-jarige slagoffer te beskerm, het Donderdag sy eerste verskyning voor landdros Irfaan Khalil gemaak. Khalil het toestemming gegee dat televisiekameras die verrigtinge kan verfilm en later opdrag gegee dat die 43-jarige man se geestestoestand bepaal word. African News Agency berig die man het duidelike wonde aan sy lyf gehad en beweer dat die wonde deur lede van die gemeenskapspolisiëringsgroep Reaction Unit South Africa (Rusa) toegedien is nadat lede van dié groep hom vir ŉ tweede keer in hegtenis geneem het. Die man het glo wonde aan sy ken en onder sy oë gehad. Sy lippe was geswel en hy beweer hy het ŉ gekraakte rib. Rusa het die man Maandag vir die eerste keer in hegtenis geneem nadat bure glo ŉ gebruikte kondoom in sy huis aangetref het. Die bure het na bewering die man se stiefdogter ondervra en sy het glo erken dat die man haar seksueel misbruik sedert haar ma vyf jaar gelede dood is. Verskeie seksspeelgoed, onderklere en pornografiese video’s is in die huis aangetref. Die kind het glo erken dat haar stiefpa haar gedwing het om die items te gebruik terwyl hy foto’s en video’s van haar geneem het. Vensters in die huis is ook glo met koerantpapier toegemaak en die 10-jarige het byna geen kontak met die buitewêreld gehad nie. Rusa het dié week die verdagte se bewerings ontken en gesê boos lede van die gemeenskap is verantwoordelik vir die wonde aan sy liggaam. Die 43-jarige bly in polisieaanhouding. Die 10-jarige is intussen ook na ŉ plek van veiligheid geneem.